གཉིས་པ་ལ་གསུམ་སྟེ།བྲལ་བའི་ཡོན་ཏན་དང༌།སྨིན་པའི་ཡོན་ཏན་དང༌།ལུང་དང་སྦྱར་བའོ།།དང་པོ་ལ་གཉིས་ཏེ།སྤྱིའི་རྣམ་གཞག་དང༌།གཞུང་གི་དོན་ནོ།།དང་པོ་ལ་གཉིས་ཏེ།གཞན་གྱི་འདོད་པ་བརྗོད་པ་དང༌།འཐད་པས་གྲུབ་པའི་དོན་དགོད་པའོ།།དང་པོ་ནི།དབུ་མ་པ་ཁ་ཅིག་ན་རེ།སངས་རྒྱས་པའི་ཚེ་ཤེས་བྱ་ཐམས་ཅད་མཁྱེན་པའི་ཡེ་ཤེས་ཞེས་པ་ཡོད་པ་མི་འཐད་དེ།དེའི་རྒྱུ་མཚན་རིག་པ་མ་རིག་པའི་ཁྱབ་བྱ་ཡིན་པས་ས་བཅུ་རྒྱུན་གྱི་ཐ་མར་ཁྱབ་བྱེད་མ་རིག་པ་ལོག་པ་ནི་ཁྱབ་བྱ་རིག་པ་ཙམ་ལྡོག་པའི་ཕྱིར་རོ།།དེས་ན་སངས་རྒྱས་པའི་ཚེ་ཡུལ་དང་ཡུལ་ཅན་གྱི་སྤྲོས་པ་ཐམས་ཅད་ཉེ་བར་ཞི་བ་ཡིན་ཏེ།དེ་ཚེ་རྣམ་པ་གཞན་མེད་པས།།དམིགས་པ་མེད་པར་རབ་ཏུ་༡༣༧བཞི།།ཞེས་པ་དང༌།དབུ་མ་འཇུག་པ་ལས།སེམས་འགགས་པས་དེ་སྐུ་ཡིས་མངོན་སུམ་མཛད།།ཅེས་གསུངས་སོ་ཞེས་ཟེར་རོ།།འདི་ལ་ཁ་ཅིག་ན་རེ།དེ་ལྟར་ན་སངས་རྒྱས་ཀྱི་ས་ན་རྣམ་པ་ཐམས་ཅད་མཁྱེན་པ་ཉིད་ཀྱི་ཡེ་ཤེས་མེད་ན་གདུལ་བྱའི་བློ་དང་འཚམས་པའི་ཆོས་ཀྱི་འཁོར་ལོ་བསྐོར་བར་མི་འཐད་པ་ལས།བྱང་ཆུབ་ཆོས་ཀྱི་འཁོར་ལོ་དང༌།།ཞེས་མངོན་པར་རྫོགས་པར་སངས་རྒྱས་ནས་ཆོས་ཀྱི་འཁོར་ལོ་བསྐོར་བར་གསུངས་ལ།དེ་ཉིད་རྣམ་མཁྱེན་གྱི་ཡེ་ཤེས་ལ་བརྟེན་པར་ངེས་ཏེ།མདོ་ལས།དེ་བཞིན་གཤེགས་པས་ཆོས་བསྟན་པ་ནི་རྣམ་པ་ཐམས་ཅད་མཁྱེན་པ་ཉིད་ལ་བརྟེན་པ་ཡིན་ཏེ།ཞེས་སོ།།ཡེ་ཤེས་མེད་ཀྱང་ཆོས་ཀྱི་འཁོར་ལོ་བསྐོར་བ་ནི་གདུལ་བྱའི་བློའི་སྣང་བ་ཙམ་ཡིན་ནོ་ཞེས་ཀྱང་བརྗོད་པར་མི་རིགས་ཏེ།དེ་ལྟར་ན་བདེ་བར་གཤེགས་པའི་གསུང་རབ་ལ་ཐུན་མོང་དུ་གདུལ་བྱ་རྣམས་ལ་ཡིད་ཆེས་པའི་སྒྲུབ་བྱེད་དང་གནོད་བྱེད་ཀྱི་ལུང་དུ་ཡང་མི་འགྱུར་ཏེ།རང་རང་གི་བློའི་སྣང་བ་ཙམ་ཡིན་པའི་ཕྱིར་རོ།།དཔེར་ན་རང་གི་རྣམ་པར་རྟོག་པས་བཀོད་པའི་ཚིག་བཞིན་ནོ།།ཞེས་འགོག་པར་མཛད་དོ།།ཡང་འགའ་ཞིག་ན་རེ།གལ་ཏེ་སངས་རྒྱས་ལ་ཡེ་ཤེས་ཡོད་མོད་དེས་དག་པའི་སྣོད་དང་བཅུད་མཁྱེན་ཡང་མ་དག་པའི་སྣོད་བཅུད་མི་མཁྱེན་ཏེ།དེ་དག་ནི་སེམས་ཅན་གྱི་ཉོན་མོངས་པ་དང་ལས་ཀྱིས་སྣང་བ་ཡིན་པའི་ཕྱིར་དང༌།སངས་རྒྱས་ལ་ནི་མ་དག་པའི་སྣང་བ་ཐམས་༡༣༨ནཅད་རྣམ་པར་དག་པར་གནས་གྱུར་པར་གསུངས་པའི་ཕྱིར་རོ་ཞེས་ཟེར་རོ།།དེ་ཡང་མ་ཡིན་ཏེ།མ་དག་པའི་སྣོད་དང་བཅུད་ཀྱི་སེམས་ཅན་དེ་དག་ཤེས་བྱ་ལ་ཡོད་ན།ཤེས་བྱ་ཐམས་ཅད་མཁྱེན་པའི་ཡེ་ཤེས་ཀྱིས་མི་མཁྱེན་པ་མི་སྲིད་ལ་ཡོད་ཀྱང་མ་མཁྱེན་ན་ཐམས་ཅད་མཁྱེན་པའི་ཡེ་ཤེས་འཇིག་གོ།གལ་ཏེ་མེད་ན་འཁོར་བ་མེད་པས་མྱ་ངན་ལས་འདས་པའང་མེད་པར་འགྱུར་ཏེ།དེ་གཉིས་ཕན་ཚུན་བལྟོས་ནས་བཞག་པས་སོ།།འོ་ན་མ་དག་པའི་སྣང་བ་དེ་མཁྱེན་ན།སངས་རྒྱས་ལ་མ་དག་པ་མངའ་འམ།དེ་ལྟར་ན་སྒྲིབ་པ་ཡོད་པར་འགྱུར་རམ་ཞེ་ན།མ་དག་པའི་སྣང་བ་མཁྱེན་ཡང་སྒྲིབ་པ་དང་བཅས་པར་མི་འགྱུར་ཏེ།དེ་རང་གི་ལས་ཀྱི་སྣང་བ་མ་ཡིན་པའི་ཕྱིར་རོ།།དཔེར་ན་ཆུ་དྭངས་པའི་ནང་དུ་དུད་འགྲོའི་གཟུགས་བརྙན་ཤར་བ་མི་ལ་སྣང་ཡང་མི་དུད་འགྲོར་མི་འགྱུར་བ་བཞིན་ནོ།།མ་དག་པའི་སྣང་བ་གནས་གྱུར་པ་ནི།རང་གི་གནས་དང་དོན་དང་ལུས་སུ་སྣང་བ་གནས་གྱུར་པ་ཡིན་གྱི་གཞན་གྱིས་དེ་དག་གནས་གྱུར་པ་ནི་མ་ཡིན་ཏེ།དཔེར་ན་འདོད་པའི་ལྷ་ལ་ངན་སོང་བའི་གནས་དོན་ལུས་སུ་སྣང་བ་ཡུལ་དུ་བྱེད་པ་མི་འགལ་བ་བཞིན་ནོ།།